**ZÁPIS č.1**

**Z RIADNEHO ZASADNUTIA SPRÁVNEJ RADY TASR**

**25. januára 2017 so začiatkom o 15.00 h**

**Prítomní členovia správnej rady:** Vladimír Masár, Boris Chovanec ,Peter Alakša, Ján Sand, Richard Kvasňovský

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Dúbravská cesta 14, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady TASR zvolal predseda rady Vladimír Masár. Konštatoval, že rada je uznášaniaschopná a navrhol program zasadnutia:

 **Program:**

1. **Východiská tvorby Výročnej správy TASR za rok 2016**
2. **Úloha tlačovej agentúry v období všeobecnej relativizácie hodnôt**
3. **Rôzne**

**UZNESENIE č. 1/2017:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Východiská tvorby Výročnej správy TASR za rok 2016**

Predseda Správnej rady TASR požiadal generálneho riaditeľa, aby oboznámil členov rady s východiskami tvorby Výročnej správy TASR za rok 2016.

GR TASR konštatoval, že v súčasnosti sú východiská tvorby

 Výročnej správy TASR za rok 2016 predmetom aktívnej činnosti riaditeľov jednotlivých oddelení a šéfredaktora Spravodajského úseku. Výročná správa bude mať štandardnú štruktúru s predpísanými kapitolami. V zmysle Zákona č. 385/2008 Z. z. z 23. septembra 2008 o Tlačovej agentúre Slovenskej republiky a o zmene niektorých zákonov bude materiál k výročnej správe predložený na rokovanie Správnej rady TASR v apríli 2017. Po prerokovaní v Správnej rade TASR a jej schválení bude Výročná správa TASR za rok 2016 predložená na prerokovanie Národnej rade Slovenskej republiky v termíne do 30. apríla 2017.

Predseda Správnej rady TASR Vladimír Masár poďakoval generálnemu riaditeľovi PhDr. Jaroslavovi Rezníkovi a otvoril rozpravu. V jej rámci členovia rady pozitívne hodnotili manažovanie agentúry ako aj skutočnosť, že za minulý rok sa podarilo realizovať významné projekty. Ocenili, že agentúra skončila rok s plusovým hospodárskym výsledkom, čo svedčí aj o kredibilite a kvalite spravodajstva TASR. Predseda rady Vladimír Masár navrhol uznesenie.

**UZNESENIE č. 2/2017:**

 Členovia rady zobrali na vedomie - Východiská tvorby Výročnej správy TASR za rok 2016

.

 Za : 5 Proti: 0 Zdržal sa: 0

 Uznesenie bolo prijaté.

1. **Úloha tlačovej agentúry v období všeobecnej relativizácie hodnôt**

 Predseda Správnej rady TASR Vladimír Masár odovzdal slovo Generálnemu riaditeľovi TASR PhDr. Jaroslavovi Rezníkovi .

 Generálny riaditeľ hneď v úvode poukázal na skutočnosť, že aktuálne je nevyhnutné posilniť inštitút editorskej viacnásobnej kontroly agentúrneho spravodajstva .

V súčasnej dobe existencie množstva sociálnych sietí a hoaxových stránok, ktoré získavajú na sile a popularite aj na Slovensku, je nevyhnutné dôsledne overovať zdroje informácií.

Zdôraznil, že TASR si chce zachovať svoju kredibilitu na mediálnom trhu a preto bude potrebné posilniť úlohu editorov a vydávajúcich aj zvýšením počtu zamestnancov. Je potrebné v tejto súvislosti hľadať nový spôsob organizácie práce, urobiť čo najdokonalejšie opatrenia pred šírením polopravdivých a nepravdivých správ. Treba zabezpečiť prirodzenú odbornú selekciu materiálov a overovanie zdrojov. Sú to prioritné úlohy TASR ako verejnoprávnej národnej tlačovej agentúry.

Predseda správnej rady poďakoval generálnemu riaditeľovi a otvoril rozpravu,počas ktorej vysoko hodnotil prácu TASR. Členovia rady následne diskutovali o krokoch na posilnenie a ochranu kredibility spravodajských výstupov. Hovorili aj o forme odmeňovania kvalitných redaktorov. K materiálu prednesenému generálnym riaditeľom TASR prijali uznesenie:

**UZNESENIE č. 3/2017:**

 Členovia Správnej rady TASR zobrali na vedomie materiál - Úloha tlačovej agentúry v období všeobecnej relativizácie hodnôt. Správna rada TASR poverila generálneho riaditeľa, aby predložil koncepčný materiál s finančnými nákladmi a konkrétnymi krokmi na ochranu a posilnenie kredibility agentúrneho spravodajstva.

 Za : 5 Proti: 0 Zdržal sa: 0

Uznesenie bolo prijaté.

**3.    Rôzne**

Členovia správnej rady sa dohodli na termíne ďalšieho zasadnutia 28. februára 2017 (utorok) o 14,00 h.

Bratislava 25. 1. 2017

Zapísal: Vladimír Masár v. r.

Predseda Správnej rady TASR